



Z A P I S N I K
18. sjednice Vijeća Mjesnog odbora Folnegovićevo naselje održane 17. studenoga 2022.
u prostorijama Mjesnog odbora Folnegovićevo naselje, Joze Laurenčića 8B s početkom u 19.00 sati

Nazočni članovi Vijeća: Frane Čavka, Hrabren Dobrotić, Andrea Jelić, Slobodan Jurković, Dalibor Kiseljak, Nikolina Krešo i Bojana Stajčić.
Odsutni članovi Vijeća: /
Ostali nazočni: /
Zapisnik vodi: Hrabren Dobrotić 
Predsjednica konstatira da su nazočni svi članovi Vijeća, što znači da Vijeće može pravovaljano odlučivati, te otvara 18. sjednicu Vijeća Mjesnog odbora.
Vijećnik Slobodan Jurković komentira dio zapisnika s prošle sjednice, u kojem predsjednica Vijeća Nikolina Krešo izvještava Vijeće o prijedlozima Vijeća Gradske četvrti vezano uz eventualne promjene na dječjem igralištu na Laurenčićevoj, smatrajući da je to izvješće trebalo doći na kraju. Zapisničar Hrabren Dobrotić pojašnjava da se zapisnik vodi kronološki te da izvješće ostaje na početku teksta, iako se dobrim dijelom poklapa i sa zaključkom koji je donijelo Vijeće Mjesnog odbora Folnegovićevo naselje. Vijeće jednoglasno prihvaća tekst Zapisnika 17. sjednice održane 24. listopada 2022.
Vijećnik Slobodan Jurković žali se da neki građani znaju informacije iz zaključaka sjednica Vijeća Mjesnog odbora Folnegovićevo naselje prije nego li je zapisnik izglasan na idućoj sjednici.
	Predsjednica Vijeća predlaže dnevni red, a Vijeće jednoglasno prihvaća prijedlog te utvrđuje sljedeći:
                                          D N E V N I    R E D:
1. Izviješća, pitanja, prijedlozi
2. Aktualna komunalna problematika
3. Zahtjev Mešihata Islamske zajednice u Hrvatskoj

Ad. 1.1.	Izviješća, pitanja i prijedlozi

Dječje gralište na Laurenčićevoj ulici
	Predsjednica Vijeća Nikolina Krešo izvještava Vijeće da je u koordinaciji s Vijećem Gradske četvrti Peščenica-Žitnjak donesen zaključak da su se slični problemi oko neprimjerenog korištenja dječjih igrališta u drugim mjesnim odborima rješavali tako da se uklanjaju klupe i stolovi, bez postavljanja video-nadzora te predlaže uklanjanje dva stola, pri čemu onaj najbliže školi ostaje. Vijećnik Slobodan Jurković predlaže da se klupe ne uklanjaju, nego da se premjeste na drugo dječje igralište ili školsko dvorište. Vijećnik Dalibor Kiseljak predlaže da klupe ostanu, a da se samo stol makne. 
	
Vijeće je nakon rasprave jednoglasno donosi

ZAKLJUČAK
o prijedlogu Zaključka o izmjeni dječjeg igrališta između Laurenčićeve ulice, Dujšinove 1 i Rakušine 4
Zbog učestalih primjedbi dijela građana o neprimjerenom ponašanju korisnika dječjeg igrališta, VMO Folnegovićevo naselje predlaže uklanjanje sjedeće garniture i dijela klupica ne bi li se tako spriječilo zadržavanje korisnika na igralištu u kasnijim večernjim satima.

Promet
	Dio Gavelline postat će jednosmjerna ulica s dijelom bočnih parkirališta. To se tražilo davno, a rješenje je došlo tek sada.

Čistoća
	Čišćenje platoa na atomskom skloništu ulazi u redovan program održavanja Čistoće te će se čistiti utorkom, četvrtkom i petkom.
	Zahtijeva se čišćenje parkirališta, treba prijaviti komunalnom redaru, a obavijest će biti i na oglasnoj ploči.
	Vijećnik Frane Čavka žali se da Čistoća ne skuplja otpad oko spremnika, koji je nabacan kada su spremnici prepuni. Zanima ga koliko je čistača predviđeno na koji broj kontejnera i koja je prosječna kvadratura koju čisti jedan čistač. Moli da se otpad sa strane također skuplja. Vijećnica Bojana Stajčić pojašnjava da čistači kontejnere prazne sa specijaliziranim kamionima i da pritom ne skupljaju otpad sa strane. Ne bi li se pokupio i otpad sa strane, treba zvati čistoću koja onda šalje druge čistače da to obave. Vijećnik Dalibor Kiseljak komentira da dio građana ostavlja vreću sa smećem pokraj spremnika, ako je spremnik pun, umjesto da je odnesu natrag kući i pokušaju ponovno kada je spremnik ispražnjen, kao što vijećnici to već čine.
	Vijećnik Frane Čavka komentira da su ga stanari zvali vezano uz nove spremnike koje zgrade trebaju postaviti, a nedostaje im financijskih sredstava, uostalom potrebna su im i za druge troškove. Tvrdi da mora podići minimalnu pričuvu za barem 100%. Zanima ga zašto Grad Zagreb ne može sufinancirati spremnike.
	Potpredsjednik Vijeća Hrabren Dobrotić pita zašto HDZ koji je na vlasti ne sufinancira spremnike. Gospodin Čavka odgovara da je to komunalna aktivnost za koju je zadužen Grad. Hrabren Dobrotić odgovara da se pitanje zbrinjavanja otpada zanemarivalo 20 godina i da sada nažalost dolazi na naplatu.
	Vijećnicu Andreu Jelić zanima kako se financiraju podzemni spremnici u centru. Njih financira Grad, ali stanari centra grada imaju drugačije uvjete, prema tome i troškove stanovanja od stanara izvan centra.
	Vijećnica Bojana Stajčić komentira da su kontejneri ponovno kraj atomskog skloništa te je zanima čiji su to kontejneri. Kontejneri pripadaju zgradama Milke Trnine i neboderu na Laurenčićevoj. Vijećnica Stajčić komentira da bi trebalo biti jasno odakle su i zašto nisu u spremniku. Ovo se pitanje poteže već dugo i vijećnici se slažu da će ispitati tu situaciju.

Ad. 2.		Aktualna komunalna problematika

	Sanacija opločnika oko HEP-ove trafostanice. Bili su radovi, ali nije sve vraćeno u prvobitno stanje.
	Staza oko dječjeg igrališta na Laurenčićevoj koju je radio Zrinjevac nije dobro izvedena. 5-6 metara staze je ulegnuto, kad se dovrše radovi, vidjet ćemo ima li problema. Vijećnik Slobodan Jurković tvrdi da će biti prekasno za provjeru kada radovi već budu gotovi i tvrdi da se skupljala voda kod istočnog ulaza u igralište. Predsjednica Vijeća Nikolina Krešo poslala je dopis Zrinjevcu da se riješi pad postavljenih staza.
	Neće doći do orezivanja stabala na Milke Trnine 31-35, jer uvidom Zrinjevca krošnje stvaraju dovoljno potrebne sjene i hlada.
	Uskoro će doći do sastanka projektanata vezano uz novi ŠRC Folka, a bit će i izlaganje o projektu u prostorima mjesne samouprave.
	Vijećnik Slobodan Jurković pita je li Vijeće zadovoljno izvedbom radova tvrtke Palir na vrelovodu. Vijeće generalno nije zadovoljno, posebno prostorom ispred Dione, gdje se već parkiraju automobili. Vijeće je na prošloj sjednici donijelo zaključak o postavljanju “klamerica” koje bi to spriječilo, a omogućilo parking biciklistima. Predsjecnica Vijeća Nikolina Krešo poziva vijećnike i građane da primjedbe s fotografijama šalju na e-poštu: mo_folnegovicevo@zagreb.hr pa će vijećnici sve zajedno slati Paliru na primjedbu.
	Vijećnicu Bojanu Stajčić zanimaju novosti vezane uz obnovu sportske dvorane OŠ Lovre pl. Matačića. Potpredsjednik Vijeća Hrabren Dobrotić izvještava da je Grad potpisao ugovor s izvođačem, ali Gradski ured još nema tražene datume rokova izvođenja radova. Ravnatelj škole nije dobio ugovor na uvid. Rok za izvođenje radova u svakom slučaju bit će tri mjeseca. Ukoliko izvođači prvo saniraju južni zid, dvorana bi u funkciju mogla i prije toga, iako na to ne treba u ovome trenutku računati. 

Ad. 3.		Zahtjev Mešihata Islamske zajednice u Hrvatskoj

Islamska zajednica u Hrvatskoj, Mešihat Islamske zajednice, zatražila je suglasnost Grada Zagreba u svrhu ishođenja lokacijske dozvole za građenje odgojno-obrazovnog centra Islamske zajednice u Hrvatskoj na građevnoj čestici koja se planira formirati od dijela k. č. br. 663/1 k. o. Žitnjak u vlasništvu Grada Zagreba. Riječ je o čestici iza džamije na istoku, koja Islamskom centru treba za prilazni put spomenute odgojno-obrazovne institucije te Mešihat traži lokacijsku dozvolu za korištenje ove čestice.
Vijećnik Frane Čavka podsjeća da se u prošlom sazivu VMO dio gradskih čestica već dao Islamskoj zajednici. Smatra da je prostor Islamske zajednice arhitektonski prekrasan i da sve potrebno Islamska zajednica već ima u Mešihatu te ga zanima koja je svrha tog zahvata.
	Ovime je dnevni red sjednice iscrpljen.
Predsjednica zaključuje sjednicu u 20:00 sati.	

Zagreb, 17. studenoga 2022.

